ওয়ার্ল্ড ফেডারেশন অব অ্যাসোসিয়েশনস অব পেডিয়াট্রিক সার্জনস

**ওয়ার্ল্ড ফেডারেশন অফ অ্যাসোসিয়েশনস অফ পেডিয়াট্রিক সার্জনস (WOFAPS)** হলো একটি আন্তর্জাতিক সংস্থা, যা ১৯৭৪ সালের ১৫ অক্টোবর ব্রাজিলে প্রতিষ্ঠিত হয়েছিল। সংস্থাটির প্রধান লক্ষ্য ছিল শিশুদের বিভিন্ন রোগসংক্রান্ত গবেষণার চর্চাকে উৎসাহিত করা এবং শিশু শল্যচিকিৎসাকে সাধারণ শল্যচিকিৎসা থেকে আলাদা ও স্বতন্ত্র একটি বিশেষ শাখা হিসেবে তুলে ধরা।

২০০১ সালে লেখা শিশু শল্যচিকিৎসাসংক্রান্ত কিয়োটো ঘোষণাপত্রে এই ফেডারেশনের লক্ষ্য নির্ধারণ করা আছে। এই ঘোষণা অনুযায়ী, সংগঠনের মূল উদ্দেশ্য হলো বিশ্বের সকল অঞ্চলে শিশু বিষয়ক চিকিৎসার কাজে নিয়োজিত শল্যচিকিৎসকদের শিক্ষা এবং উন্নয়নে মনোযোগী হওয়া।

## ইতিহাস
১৯৬৩ সালে প্যারিসে ডেনিস পেল্লেরিন যখন "ইন্টারন্যাশনাল ইউনিয়ন অফ পেডিয়াট্রিক সার্জনস" গঠনের প্রস্তাব দেন, তখন বেশ কয়েকজন শল্যচিকিৎসক এবং সংস্থা এই প্রস্তাবকে সমর্থন জানিয়েছিল। কিন্তু এটি গঠনের অগ্রগতি ছিল ধীরপ্রকৃতির।

অবশেষে, ১৯৭৪ সালের ১৫ অক্টোবর ব্রাজিলের সাও পাওলোতে একটি শিশু শল্যচিকিৎসকদের সম্মেলন চলাকালে অধ্যাপক ভার্জিলিও কার্ভালহো পিন্টোর সভাপতিত্বে WOFAPS প্রতিষ্ঠিত হয়। সেসময় ৪৩টি দেশের প্রতিনিধিরা উপস্থিত ছিলেন। অধ্যাপক হোসে পিনুস সংগঠনের প্রথম সাধারণ সম্পাদক হিসেবে দায়িত্ব গ্রহণ করেন। পরবর্তীতে কানাডার হার্ভে বিয়ার্ডমোর WOFAPS-এর প্রথম নির্বাচিত সভাপতি হিসেবে দায়িত্ব পালন করেন। উল্লেখ্য, অধ্যাপক হোসে "পেপে" বোয়িক্স ওশুয়া পুনরায় সাধারণ সম্পাদক নির্বাচিত হন এবং তিনি টানা ৩৫ বছর ধরে এই পদে ছিলেন!

শুরুতে, ১৯৮৩ সাল পর্যন্ত WOFAPS-এর সদস্য ছিল মাত্র ২৩টি দেশ। কিন্তু বর্তমানে তা বেড়ে ১০০টিরও বেশি সদস্য দেশ ফেডারেশনের সাথে যুক্ত আছে। এই সংস্থাটি ইন্টারন্যাশনাল অ্যাসোসিয়েশনস অফ পেডিয়াট্রিক সার্জারি এবং ইন্টারন্যাশনাল পেডিয়াট্রিক অ্যাসোসিয়েশনের সদস্য হিসেবে স্বীকৃত। এছাড়াও এটি ইউনিসেফ, ইউনেস্কো এবং বিশ্ব স্বাস্থ্য সংস্থার মতো অন্যান্য আন্তর্জাতিক সংস্থাগুলির সাথেও যুক্ত। এর পুরো কৃতিত্ব সংস্থার অতীত নেতৃবৃন্দ এবং সদস্যদের প্রচেষ্টার উপর বর্তায়।

WOFAPS-এ যোগ দেওয়া উল্লেখযোগ্য সংস্থাগুলির মধ্যে রয়েছে: আমেরিকান পেডিয়াট্রিক সার্জিক্যাল অ্যাসোসিয়েশন, ইউপসা, ব্রিটিশ অ্যাসোসিয়েশন অফ পেডিয়াট্রিক সার্জনস, ডয়চে গেসেলশ্যাফ্ট ফুর কিন্ডার- ও জুগেন্ডচিরুর্গি (Deutsche Gesellschaft für Kinder- und Jugendchirurgie), প্যান-আফ্রিকান পেডিয়াট্রিক সার্জিক্যাল অ্যাসোসিয়েশনসহ বিভিন্ন ভৌগোলিক অঞ্চলের প্রতিনিধিত্বকারী সমমনা সংস্থা।

WOFAPS হলো শিশু শল্যচিকিৎসকদের সংস্থাগুলোর একটি দৃষ্টান্ত। এটি কোনোরকম রাজনৈতিক আদর্শের প্রতিনিধিত্ব করে না বা বর্ণ ও ধর্মীয় কোনো ভেদাভেদ তৈরি করে না। WOFAPS তার নিজস্ব গঠনতন্ত্র দ্বারা পরিচালিত হয় এবং এর অফিসিয়াল কার্যালয় সুইজারল্যান্ডের বের্নে অবস্থিত।
### WOFAPS ফাউন্ডেশন
WOFAPS ফাউন্ডেশন হলো WOFAPS-এর একটি সহযোগী শাখা। এই ফাউন্ডেশন উন্নয়নশীল দেশগুলোর আন্তর্জাতিক তরুণ শিশু শল্যচিকিৎসকদের জন্য স্কলারশিপের ব্যবস্থা করে, যারা শিক্ষাদান ও গবেষণায় গভীর আগ্রহ দেখান।

পূর্বে WOFAPS-এর প্রাক্তন সভাপতি এবং ২০১৩ সালে আজীবন সম্মাননাপ্রাপ্ত অধ্যাপক প্রেম পুরি এই ফাউন্ডেশনের প্রধান ছিলেন। বর্তমানে WOFAPS-এর প্রাক্তন প্রেসিডেন্ট অধ্যাপক সামেহ শেহাতা এই ফাউন্ডেশনের প্রধান হিসেবে দায়িত্ব পালন করছেন।

### হোসে বোইক্স ওচোয়া মেডেল
২০২৫ সালে তুরস্কের আনতালিয়ায় অনুষ্ঠিত ওয়ার্ল্ড ফেডারেশন অব অ্যাসোসিয়েশনস অব পেডিয়াট্রিক সার্জনস সম্মেলনে প্রথমবারের মতো হোসে বোইক্স ওচোয়া মেডেল প্রবর্তন করা হয়। শিশু শল্যচিকিৎসায় গভীর গবেষণার জন্য অধ্যাপক প্রেম পুরিকে এই মেডেল প্রদান করা হয়।

### বিশ্ব শিশু শল্যচিকিৎসা দিবস
ওয়ার্ল্ড ফেডারেশন অফ অ্যাসোসিয়েশনস অফ পেডিয়াট্রিক সার্জনস কর্তৃক প্রতি বছর ৭ এপ্রিল বিশ্ব শিশু শল্যচিকিৎসা দিবস (World Pediatric Surgery Day বা WPS Day) হিসেবে প্রতিষ্ঠা করা হয়েছে এবং দিনটি নিয়মিত উদ্‌যাপন করা হয়।

## WOFAPS-এর সভাপতিবৃন্দ

## বর্তমান নেতৃবৃন্দ
বর্তমানে WOFAPS বোর্ড যারা নেতৃত্বে রয়েছে, তারা হলেন:

সভাপতি (ভারপ্রাপ্ত): অধ্যাপক আল্প নুমানোগ্লু (দক্ষিণ আফ্রিকা)

সাধারণ সম্পাদক: অধ্যাপক শিল্পা শর্মা (ভারত)

নির্বাচিত সভাপতি (বর্তমান মেয়াদের জন্য, ২০২২-২০২৫): অধ্যাপক উডো রোলে (জার্মানি)

WOFAPS-এর কার্যনির্বাহী বোর্ড গঠিত হয়েছে মোট ১৫ জন শিশু শল্যচিকিৎসকদের নিয়ে, যারা ভোটদানের ক্ষমতা রাখেন এবং বিশ্বের সকল মহাদেশের প্রতিনিধিত্ব করেন। এছাড়াও, মিশরের অধ্যাপক মাহমুদ এলফিকি একজন ভোটদানের ক্ষমতা-বিহীন সদস্য হিসেবে এই বোর্ডে আছেন।

## WOFAPS সম্মেলনসমূহ

WOFAPS-এর বিশ্ব কংগ্রেস প্রতি **তিন বছর** অন্তর অনুষ্ঠিত হয়। তবে, WOFAPS প্রতি বছর অন্য কোনো শিশু শল্যচিকিৎসক সংস্থার সাথে একত্রে বিভিন্ন আঞ্চলিক সম্মেলনেও যোগ দেয়।

* ২০০৪: জাগ্রেব, ক্রোয়েশিয়া
* ২০০৭: বুয়েনোস আইরেস, আর্জেন্টিনা
* ২০১০: দিল্লি, ভারত
* ২০১৩: বার্লিন, জার্মানি
* ২০১৬: ওয়াশিংটন, ডি.সি., মার্কিন যুক্তরাষ্ট্র
* ২০১৯: দোহা, কাতার
* ২০২২: প্রাগ, চেক প্রজাতন্ত্র
* ২০২৫: আন্তালিয়া, তুরস্ক
* ২০২৮: ব্যাংকক, থাইল্যান্ড

## তথ্যসূত্র

## বহিঃসংযোগ
* 
বিষয়শ্রেণী:১৯৭৪-এ প্রতিষ্ঠিত সংগঠন
বিষয়শ্রেণী:Pediatric organizations